**Pedagogisk plan**

**for**

****

**Frosk**

**og**

**Ekorn**

**Barnehageåret 2019/2020**

**Velkommen til frosk og ekorn avd i Muldvarpen bhg**

Frosk og ekorn er avdelinger med barn i alderen 3-6 år.

Det er 23 barn på hver avdeling. De fordeles inn i tre alders/aktivitetsgrupper:

**Førskolegruppen**, som er 19 barn.

**Miniklubben**, som er 16 barn.

**Knøttene**, som er 11 barn

Frosk:

**Christian** – Pedagogisk leder

**Jannike** – Barnehagelærer

**Emma** – Barne- og ungdomsarbeider

**Samah** – Assistent

**Siv Bente** – Assistent

Ekorn:

**Duyen** – Pedagogisk leder

**Eva** – Pedagogisk leder

**Kjetil** – Barne- og ungdomsarbeider

**Maiken** – Omsorgsarbeider

**Åge** – Assistent (permisjon)

**Isabel** - Assistent

**Dagsrytme**

|  |  |  |
| --- | --- | --- |
| 07:00 | Barnehagen åpner  | Barna tas imot på en av avdelingene (annenhver uke) |
| 08:00 | Vi spiser frokost | Det blir servert kornblanding/havregryn med melk/biola, skive eller knekkebrød. |
| 08:30 | Seneste ankomst for å spise frokost | Frokost ryddes vekk 8.30 |
| 09:30 | Samling | Samling hvor vi snakker om hva som skal skje i løpet av dagen, temaer, sanger, fortellinger. Her har vi også bursdagssamlinger  |
| 09:45 | Aktivitet/tur/lek | Aktivitet som står på månedsplanen |
| 11:00 | Lunsj  | Mandag og onsdag spiser vi skiver, som oftest på tur  Tirsdag, torsdag og fredag blir det servert varm mat  |
| 11:30 | Lek | Vi pleier å gå ut å leke, men dersom vi har vært ute på tur tidligere og barna er våte eller kalde går vi inn. På dager med veldig dårlig vær kan vi også bli inne |
| 14:00 | Måltid med frukt | Det serveres knekkebrød og frukt, det kan variere litt om vi er ute eller inne, avhengig av vær og temperatur. Dagens hjelper er med på å skjære/ fordele frukt på fruktfat.  |
| 14:30 | Lek | Ute eller inne  |
| 16:30 | Barnehagen stenger | Barnehagedagen er slutt.  |

|  |  |  |
| --- | --- | --- |
| Mandag  | Lang tur.  | Alle de aldersinndelte gruppene på tvers av Frosk og Ekorn drar på tur hver for seg. De tar med lunsj på tur og er tilbake senest kl. 13:30 (men kan være lengre vekke, avhengig av tur).  |
| Tirsdag  | Møtedag på huset. Lek inne og ute. Varmlunsj.  | Vi leker inne eller ute. Personalet på andre stor avdeling passer på barna til den andre store avdelingen mens avdelingsmøter pågår (mellom kl. 10:00 – 11:00 og 13:00 - 14:00.).  |
| Onsdag  | Førskolegruppe: Miniklubb og Knøtter:  | Holder på med eget opplegg sammen, enten tur eller annen aktivitet. Holder også på med eget opplegg i barnehagen. Har også mulighet til å dra på tur.  |
| Torsdag  | Lang tur.  | Hele avdelingen går samlet på tur.  |
| Fredag  | Aktivitetsgrupper avdelingsvisVarmlunsj  | Vi fordeler barna inn i lekegrupper/aktivitetsgrupper. Noen kan dra med voksne ut eller på tur i nærområdet. Byggrynsgrøt serveres til lunsj.  |

**Ukeplan**

**Månedsplan:**

Vi sender månedsplan og brev via mail til alle foreldre. I månedsbrevet står det hvordan det gikk med det vi gjorde i måneden som gikk, og legger vekt på gode erfaringer og opplevelser som vi fikk med oss. I månedsplanen og brevet står det også hva vi skal jobbe med i måneden som kommer, samt bursdager, viktige datoer å huske og andre praktiske opplysninger.

Det vil skje forandringer underveis. Er det noe som har stor betydning for dere så vil dere få beskjed via mail eller SMS, men ellers er vi åpen for å gjøre om på planen dersom barna er opptatt med noe annet. I løpet av uka legger vi ut bilder på barnehagens hjemmeside for å vise litt av hva vi har holdt på med. Bilder sier mer enn tusen ord. ☺

**Grupper:**

For at vi skal få litt mer tilrettelagt opplegg har vi valgt å dele avdelingen opp i mindre grupper, etter alder. Førskolen, miniklubb og knøttene. Barna får da være sammen med de på sin egen alder og det er lettere å tilpasse opplegg. Vi har disse gruppene tre ganger i uken, mandag, onsdag og torsdag. Tirsdag er det møtedag på huset og fredag har vi sammen på avdelingen hvor vi jobber i smågrupper.

**Førskolegruppa**

Det vil i år være 19 førskolebarn totalt. I førskolegruppen jobber vi med å gjøre barna klare for skolen. Det er en stor overgang å gå fra å være eldst i et trygt miljø hvor de har gode relasjoner som er bygd med både barn og voksne over flere år, til å være yngst på skolen hvor de gjerne ikke kjenner noen. Vi ønsker at vi sammen med dere foresatte kan forberede barna og gi de et godt utgangs slik at denne overgangen blir best mulig. Vi fokuserer på sosialkompetanse, følelser, empati, lytte, gjennomføre beskjeder, selvstendighet o.l.

**Miniklubben**

Vi er 16 barn totalt. Sammen skal vi fokusere på vennskap, trygghet, mestre og glede oss sammen. Vi øver på fin og grov motorikk, selvstendighet. Undre oss sammen, være kreative, tulle og tøyse. Sammen skal vi skape en god barnehage hverdag.

**Knøttene**

Vi er har 11 knøtter i år. Knøttene går fra å være eldst på liten til å være minst på stor avd. Vi har derfor fokus på å øve inn rutiner på stor avdeling, selvstendighet, dotrening, trygghet og mestring.

**Omsorg, danning, lek og læring**

Litt om begrepene og hvordan vi jobber med det på avdelingene:

**Omsorg**

Barna har rett til omsorg og skal møtes med omsorg. En omsorgsfull person er lydhør, gir nærhet og tar barna på alvor. Omsorg i barnehagen handler både om relasjonen mellom personalet og barna og om barnas omsorg for hverandre. Omsorg skal prege alle situasjoner i hverdagslivet.

* Vi vil se det enkelte barnet. Med dette mener vi å møte det på avdelingen ved levering, si «God morgen» og få det i gang i lek eller ordne frokost, og vi sier «Takk for i dag» og «ha det» når det går. Vi vil være lyttende, ta barna på alvor, gi nærhet og trøst, og være engasjerte i barnas trivsel i barnehagehverdagen. For at barna skal utvikle empati og nestekjærlighet, er omsorg en viktig del av dette.

Vi i Muldvarpen barnehage ønsker at barna skal få ha en trygg base og en sikker havn, og derfor jobber alle de voksne etter Trygghetssirkelen.



**De voksne i Muldvarpen barnehage:**

- skaper forutsigbarhet med gode rutiner.

- gir veiledning og ros.

- ser hvert enkelt barn og anerkjenner deres behov.

- hjelper til å bygge gode relasjoner, både barn/barn og barn/voksne.

- legger til rette for at alle skal oppleve tilhørighet og trivsel i barnehagen.

- ivaretar behovet for fysisk omsorg, inkludert behovet for ro og hvile.

**Danning**

Gjennom danning legges grunnlaget for barnets allsidige utvikling. Danning er en livslang prosess som blant annet handler om å utvikle evne til å reflektere over egne handlinger og væremåter. De voksne både leder og veileder, og gir barna hjelp til å oppfatte hvilke rammer som er akseptable i samvær med andre.

* *Vi vil snakke om regler som gjelder både i barnehagen og ellers i samfunnet, om hva som er rett og galt, og om hvordan vi oppfører oss i sammen med andre barn og voksne. Vi vil snakke om og lære dem vanlig skikk og bruk som f. eks: å være høflige, vente på tur og ha respekt for andre. Ved matbordet skal de sitte fint, takke for maten og rydde opp etter seg.*

**Lek**

Leken er en grunnleggende livs- og læringsform som barna kan uttrykke seg gjennom. Den har en selvskreven og viktig plass i barnehagen. Alle barn skal få mulighet for lek, og i et leke-fellesskap legges grunnlag for barns vennskap med hverandre. Å få delta i lek og få venner er grunnlaget for barns trivsel i barnehagen.

* *Siden lek skal ha en framtredende plass i barns liv i barnehagen, vil vi hver dag legge opp til økter med frilek som blir på barnas premisser. Vi vil også bruke lek som voksenstyrt aktivitet, da deler vi inn i grupper. Vi er opptatt av at alle barna skal ha noen å være sammen med, det er viktig med gode venner og det er også sunt med litt variasjon i vennegjengen.*

**Læring**

Læring foregår i det daglige samspillet med andre mennesker og med miljøet. Barna kan lære gjennom alt de opplever og erfarer på alle områder, både i formelle og uformelle situasjoner. Barnas egne interesser bør danne grunnlag for læringsprosesser og temaer i barnehagen.

* *Vi vil legge opp til planlagte pedagogiske aktiviteter som har med de ulike temaene å gjøre. Dette vil vi gjøre både inne og ute i barnehagen og på tur i nærmiljøet. Læring skjer også i alle hverdagssituasjoner som f. eks: måltid, påkledning, samling og andre dagligdagse gjøremål. Samtidig vil vi voksne være gode rollemodeller og språkmodeller for barna, som vil gi dem en god holdning og et rikt ordforråd.*

**Mobbing**:

Definisjonen på mobbing ifht. handlingsplanen for mobbing er:

“Mobbing av barn i barnehagen er handlinger fra voksne og/eller andre barn som krenker barnets opplevelse av å høre til og være en betydningsfull person for fellesskapet”

– Handlingsplan mot mobbing i Stavangerbarnehagen.

Eksempler på mobbing kan være:

* å bli baksnakket.
* å få spredt et rykte om seg.
* å bli holdt utenfor.
* å bli presset eller truet til å gjøre ting for andre som en ikke vil.
* å bli kalt noe stygt eller få en stygg kommentar for eksempel om utseende, klær, tro, eller dialekt.
* å bli slått, dyttet eller pirket på.
* å få sekken sin, eller noe annet en eier, kastet rundt.

For å motvirke mobbing i barnehagen og for å styrke relasjonen mellom hverandre bruker vi SKATT metoden:

**S – Se andre og bli sett av andre (observasjon).**

**K – Kjenne hvordan andre har det, og hvordan de har det selv (empati).**

**A – Akseptere andre og akseptere seg selv.**

**T – Tilgi andre og vise tillit, tilgi seg selv og inngi tillit hos andre.**

**T – Være trygg og gjøre andre trygge.**

Mer informasjon om dette finnes i **årsplanen** og **handlingsplan mot mobbing** – se hjemmeside og Udir/mobbing.

**Barns medvirkning**

Barn har rett til å si sin mening i alt som vedrører det, og barns meninger skal tillegges vekt. Det er derfor viktig at vi voksne støtter barna i å undre seg og stille spørsmål, og barna må oppmuntres til å gi uttrykk for sine tanker og meninger. Vi voksne må også være lyttende og støtte og veilede på handlinger og holdninger. Selv om barna har rett til å si sin mening om alt som vedrører det, er det ikke alltid det er relevant for situasjonen vi befinner oss i.

Barna kan ha mange tanker, ønsker og ideer om ting de vil gjøre og ikke vil gjøre, men det er ikke alltid det lar seg gjennomføre. I samlingsstund er barna ofte medvirkende. De velger sanger, noen ganger bøker vi skal lese eller eventyr vi skal fortelle. Har de noe de gjerne vil fortelle, sporer vi heller litt av og lar de få gjøre det. Vi spiller videre på barnas innspill.

I leken står de nesten fritt til å gjøre det de måtte ønske. Ellers i det daglige er det viktig å tolke kroppsspråk og lytte til hva barna har å si.

**Tema**

Hver måned har vi et unikt tema som vi har som hovedfokus når vi gjennomfører praktisk, pedagogisk arbeid i barnehagehverdagen. Noen temaer holder vi på med i en måned, mens andre varer litt lengre. I løpet av perioden vil vi gjennom aktiviteter og turer dra inn alle de syv fagområdene:

* Antall, rom og form
* Natur, miljø og teknologi
* etikk, religion og filosofi
* Nærmiljø og samfunn
* Kropp, bevegelse, mat og helse
* Kommunikasjon, språk og tekst
* Kunst, kultur og kreativitet

Vi har laget et skjema for de 7 fagområdene for å vise progresjon. Vi har tatt for oss målene for hvert fagområde og eksempler på de aktiviteter som vi gjør i hverdagen. Vi har også valgt å bruke aldersinndeling.

I skjemaene er aktivitetene knyttet til eksempler fra rammeplanens mål for fagområdet. I rammeplanen formuleres de som: Gjennom arbeid med *fagområdet* skal barnehagen bidra til at barna - …

|  |  |  |
| --- | --- | --- |
| **FAGOMRÅDE****ALDER** | **KOMMUNIKASJON, SPRÅK OG TEKST** | **KROPP, BEVEGELSE, MAT OG** **HELSE** |
| *Eks. mål* | *Bruke språket til å skape positive relasjoner og løse konflikter* | *Videreutvikle kroppsbeherskelse, grov- og finmotorikk.* |
| 4-6 år | \* bøker og samtalebilder\* regelleker og sangleker\* dramatiseringer og framføringer for andre barn\* samtaler voksen-barn\* dramaaktiviteter for å belyse konkrete episoder/utfordringer | \* lek med ball, mottak\* lange turer\* uteaktiviteter; hoppetau, regelleker\* riktig blyantgrep. Klippe etter strek\* kosthold og hygiene.\*kjennskap til menneskekroppen, egne behov og følelser. |
| **FAGOMRÅDE****ALDER** | **KUNST, KULTUR OG KREATIVITET** | **NATUR, MILJØ OG** **TEKNOLOGI** |
| *Eks. mål* | *Utvikle sin følsomhet til å lytte, iaktta og uttrykke seg* | *Erfarer hvordan teknikk kan brukes i leken og hverdagslivet* |
| 4-6 år | \* besøke museer\*egne dramatiseringer/forestillinger\* leire, kitt, perler\*formingsmasse | \* lengre turer\* miljøvern\* tekniske leker\* IKT |

|  |  |  |  |
| --- | --- | --- | --- |
| **FAGOMRÅDE****ALDER** | **ETIKK, RELIGION OG FILOSOFI**  | **NÆRMILJØ OG SAMFUNN** | **ANTALL, ROM OG** **FORM** |
| *Eks. mål* | *Skape rom for undring, ettertanke og gode samtaler* | *Barns medvirkning i bhg skal være med på å gi innsikt i og erfaringer med deltakelse i nærmiljø og samfunn* | *Tilegne seg gode matematiske begrep* |
| 4-6 år | \* samtalebilder\* undre seg over ”rett” og ”galt”\* bli kjent med de ulike kulturer representert i barnehagen\* markere FN-dagen | \* turer i nærmiljøet\* besøke museer\* hjem- og skolebesøk\* skøyting i Siddishallen\* teaterforestilling på Solborg\* kjenne til historiske endringer i samfunnet | \* terningspill\* peketelle til 5\* forståelse av tall og mengder\* aktiv bruk av metermål  |

**Årshjulet**:

|  |  |  |
| --- | --- | --- |
| Måned | Tema | Annet som skjer |
| August  | Tilvenning.  | - Vi blir bedre kjent med hverandre  |
| September  | Nødetat og HMS måned.  | - Uke 37: Politiuke. - Uke 38: Brannvernuke. - Uke 39: Sykehus uke.  |
| Oktober  | FN og vennskap.  | - FN-dagen. - Høst.  |
| November  | Vennskap.  | - Farsdag - Teaterforestilling ved Solborg FHS.  |
| Desember  | Jul.  | - Julevandring i Stokka kirke. - Nissefest. - Luciafrokost. - Julegudstjeneste. - Barne-/julekonsert med SSO.  |
| Januar/ Februar  | Vinter.  | - Karneval. - Morsdag. - Fastelavn, bollemandag. - Samenes dag.  |
| Mars/ April  | Påskens budskap, naturen om våren  | - Påskevandring i Stokka kirke. - Påskefrokost.  |
| Mai  | Norge, 17. mai  | - Feiring av nasjonaldagen sammen med Huskestua barnehage.  |
| Juni/ Juli  | Sommerbarnehage  | - Sommerfest. - Temauker i løpet av sommerferie ukene.  |

**Språk**:

Hovedsatsingsområdet vårt er fagområdet *Språk, tekst og kommunikasjon*.

Vårt fokus de siste to årene og videre fremover vil være Språktiltaket som ble satt i gang i regi av kommunen og Stavanger barnehagene. Vi fortsetter med dette fremover ved å gi barna muligheten til å oppleve mestring i språklige aktiviteter i barnehagen, samt gi barna støtten de trenger for deres videre språkutvikling. Dette vil vi gjøre ved at vi blant annet leser sammen med barna, synger kjente barnesanger med dem, får kjennskap til barnefortellinger og utforsking av skriftspråket.

Språket er vårt viktigste verktøy for kommunikasjon, samspill og forståelse. Vi syns derfor at det er viktig å jobbe for å stimulere barns språkforståelse, evne til kommunikasjon og å fremme språket på en interessant og lærerik måte. Barna fra Muldvarpen barnehage skal også få en positiv oppfatning av seg selv, og de skal få evne til å omgås andre på en god måte. Et viktig mål er at barna skal bli selvstendige og trygge på seg selv, og at de skal bli fornuftige og følsomme individer som viser omsorg for andre.

**2-3 åringene skal kunne:**

* Peke ut dagligdagse gjenstander.
* Følge instrukser som: Vis meg...
* Forstå hvor-/hvem-/hva- spørsmål.
* Vise interesse for bøker/rim/regler.
* Forstå uttrykk som glad, sint, lei seg og redd.
* Stille spørsmål med tonefall.
* Bruke verb.
* Bruke ord fra dagliglivet.
* Bruke minst 3-4 ord-setning.
* Bruke nektende ord som nei og ikke.

**3-4 åringene skal kunne**:

* Forstå uttrykk med preposisjoner
* Vise interesse for farger
* Forstå nektende setninger
* Forstå betydningen av en del ord og uttrykk/begrep
* Forstå beskjeder
* Bruke navn på farger
* Bruke spørreord som hvem, hva, hvor...
* Bruke overbegreper (som dyr, frukt osv)
* Uttrykke seg relevant i forhold til situasjonen
* Føre dialog over litt tid
* Formulere egne ønsker
* Formulere seg verbalt
* Bruke 4 ord i riktig rekkefølge
* Bruke setninger med preposisjoner
* Binde sammen setninger med ”og” og ”men”
* Sette ord på ideer og følelser
* Kjenne igjen ordbildet på eget navn

**5-6 åringene skal kunne:**

* Sortere ting i kategorier
* Bøye en del verb
* Høre rimelyder, og kunne rime med lyder
* Vise interesse for bokstaver og ord
* Kunne fortelle en vits eller en historie, og kunne beskrive noe som har hendt eller som skal hende
* Bruke spørreord som hvorfor og hvordan
* Bruke fordi-setninger
* Kunne fortelle/forklare noe om hva en ting er
* Kunne lese navnet sitt (gjenkjenne)
* Leke skrive og kunne skrive navnet sitt

**For at disse målene skal nås må vi på avdelingen:**

* Jobbe med høytlesning, vi leser bøker, historier, rim og regler.
* Ha språkaktiviteter i samlingsstunden (eks: Kims lek, rim og regler, konkrete ting som tydeliggjør det vi snakker om)
* Legge til rette for litt mer avansert rollelek og språklek
* La barna leke med bokstaver og ord, dikte historier sammen med barna og trene på gjenfortelling
* Sette ord på det vi ser og gjør i hverdagssituasjoner. F. eks når vi sitter og fargelegger er det viktig å sette ord på det vi ser på bildet, hva barnet nå skal fargelegge og hvilken fargeblyant som da skal brukes, snakke om det vi ser og opplever på turer osv.
* Ta oss god tid til å lytte til det barna har å fortelle
* Være gode språkmodeller. Snakke tydelig og være bevisste på hvor fort vi snakker

**Planlegging og evaluering av arbeidet**

De store temaene gjennom året blir stort sett jobbet likt med på de store avdelingene.

Hver uke har vi avdelingsmøter, der blir vi enige om aktiviteter som skal gjennomføres på avdelingen og hva som skal stå på månedsplanen for neste måned.

Når vi voksne skal planlegge pedagogiske aktiviteter, bruker vi et verktøy som heter Femia. Dette er et skjema som inneholder de ulike kategoriene:

* F= forutsetninger
* E= evaluering
* M= mål
* I= innhold
* A= arbeidsmåter

Her beskrives hva aktiviteten går ut på, hvilket utstyr som trengs for å gjennomføre den, hva som er målet med aktiviteten, og til slutt etter den er gjennomført må aktiviteten også evalueres.

Evalueringen blir skrevet av den ansvarlige for aktiviteten. Er det en større aktivitet eller et større arrangement, evaluerer og drøfter vi det på avdelingsmøte i etterkant. Det er når man evaluerer at man ser hva man eventuelt kan bli bedre på.

**Evaluering**

For å sjekke at vi når mål som er satt, benytter vi ulike metodiske verktøy. I barnehagen har vi flere ulike skjemaer som kan brukes til observasjon og kartlegging, noen for de som henger helt fint med og noen for de barna som trenger litt ekstra.

Dersom det er noen spesielle ting vi legger merke til tar vi dette opp på avdelingsmøtet for å snakke om våre tanker rundt det.

Da er det lettere å vite hva man eventuelt må jobbe mer med og videre med.

**Foreldresamarbeid**

Vår visjon er «Sammen skaper vi trygghet og mestring». For å få dette til er det viktig at vi er åpne, ærlige og har en god kommunikasjon oss imellom. Vi ønsker å få tilbakemeldinger fra dere foreldre. Dette gjelder både på ting dere ikke er så fornøyd med og på ting dere ønsker at vi skal gjøre mer av. Er det noe dere er veldig fornøyd med, er det hyggelig å høre det også! Det er gjennom tilbakemeldinger vi kan utvikle oss, og bli en enda bedre barnehage. Dere får tilbud om to foreldresamtaler i løpet av året, disse settes opp i høst og vår. Dersom dere ønsker flere samtaler er det bare å ta kontakt. Det behøver ikke å være noe annet enn at du har lyst til å høre litt om ditt barns hverdag. Er det noe dere lurer på, så bare spør.

Vi gleder oss til et fint år sammen med barna deres, og dere foreldre!

**Med hilsen personalet på Froskene og Ekorn**

**Kjetil, Maiken, Isabel, Åge, Eva, Samah,**

**Emma, Janikke, Siv Bente, Christian og Duyen**